Polo ki jami ducu ma tye iye ginyuto deyo pa Lubanga; dan polo bene nyuto tic me cinge.
I kare-ni, watye ki ngec muromo i kom cwec pa Jehovah kacel ki kit ma yubbe tye cobbe kwede. Lobo-ni cuko cwiny dano me kwan i rwom mamalo. Kadi bed kumeno, jami mutimme i kom dano mapol nyuto ni kwan i rwom mamalo kweyo niyewa kacel ki marwa pi Lubanga. Kadi bed ni Baibul cuko cwinywa me maro ngec ento bene wacci omyero wanong ryeko ki dong niang matut. Meno te lokke ni omyero wapwony kit me tic ki ngec ma Lubanga ominiwa wek wanong adwogi maber dok wakony jo mukene. (Car. 4:5-7) Lubanga “mito laro jo ducu, dok mito ni jo ducu gunge lok me ada.” (1 Tem. 2:4) Wanyuto marwa pi Jehovah ka waketo cwinywa me tito pi kwena maber me Ker-ri bot dano ducu ki dok wakonyo jo mukene me niang yub madit ma Lubanga tye kwede pi dano.
Gin ducu ma yam gicoyo i kare macon ca onongo gicoyo me pwonyowa.
Go kong jami magi ma gutimme ma ginyuto gen madit ma Elia obedo kwede i kom Jehovah. I kare ma Elia otito bot Kabaka Akab ni Jehovah biweko piny two woko, en owaco ki tekcwiny ni: “Macalo Rwot [Jehovah] . . . tye makwo-ni, . . . toyo bibedo peke kadi wa kot bene, nio ka doga aye dok biloko.” (1 Luker 17:1) Elia onongo tye ki niye ni Jehovah bimiye jami ma mitte ki dok pi jo mukene ka piny otwo woko. (1 Luker 17:4, 5, 13, 14) En obedo ki gen ni Jehovah romo cero latin ma oto. (1 Luker 17:21) En onongo pe ki akalakala mo keken ni Jehovah bicwalo mac ki i polo wango gitumme ki i Wi Got Karmel. (1 Luker 18:24, 37) Ma kare dong oromo ki Jehovah me giko two pa piny man, kadi bed ni gin mo ma nyuto kot pud peke, Elia owaco bot Akab ni: “Cit dong ka cam ki ka mat, pien dwan kot ma mito cwer dong mor winnye.” (1 Luker 18:41) Tika jami magi ma gutimme-ni pe gikonyowa me ngine me niang ka ce niyewa tye matek? wp15 10/1 2:4, 5
Lwod lok i kom jami magi.
Kero ma dano tye kwede me loko leb moni obedo mic mua ki bot Lubanga. (Jab. 139:14; Yabo 4:11) Adam wiwa ma Lubanga omiyo-ni bene pat i yo mukene ma pire tek. Ka iporo ki lee, “Lubanga ocweyo dano i kit calle kikome.” Dano gitye agonya me moko tamgi pigi kengi ki dok me tic ki leb ma giloko me keto deyo i kom Lubanga. (Acak. 1:27) Pi dano weng ma gimito keto deyo i kom Lacwec ma omiyo leb ma waloko-ni, Lubanga bene omiyo Baibul, mic mo ma pud dong ber loyo ducu. Tye kigoyo weng nyo i bute keken i leb makato 2,800 kulu. Ka ilwodo lok i kom coc man maleng-ngi, ci nongo itye ka pito tammi ki tam pa Lubanga. (Jab. 40:5; 92:5; 139:17) Pi meno, iromo nongo mit pa lwodo lok i kom jami ma “twero pwonyi i yo me larre.” (2 Tem. 3:14-17) Lwodo lok te lokke ni iketo cwinyi kacel ki tammi i kom gin moni kadi bed ginne ber nyo rac. (Jab. 77:12; Car. 24:1, 2) Wanongo adwogi maber ka walwodo lok i kom jami ma wapwonyogi madok i kom Lubanga Jehovah gin ki Wode, Yecu Kricito.